Taip jau atsitiko, kad mūsų šeimoje 10 žmonių susirgo COVID-19 ir visi vienu metu. Pirmiausia į Vaikų ligoninę papuolė mūsų Rugilė. Kadangi sirgau ir aš pati, buvo baisu, kad reikės vaiką išleisti vieną. Tačiau labai apsidžiaugiau, kai atvažiavusi maloni greitosios pagalbos medikė, leido važiuoti kartu, o paskui ligoninėje leido ir būti kartu su Rugile. Paguldė mus į infekcinę dvivietę palatą. Žodžiu, sąlygos buvo tikrai labai geros. Esu gulėjusi su kita dukra prieš 10 metų, tada sąlygos buvo ne kokios. Smagu buvo pamatyt, kad viskas pasikeitę į gerąją pusę. Mūsų palatos gydytoja darbo dienom buvo Valerija Railienė, savaitgaliais ir naktim budėdavo rezidentai. Gydytoja tikrai maloni ir rūpestinga. Tačiau labiausiai noriu padėkot sesutei, kurios vardo net ir nežinau, bet kitos ją vadino Galia. Kai tik mus paguldė jinai siūlėsi ir į Maximą nueit maisto ar vandens nupirkt, labai dažnai ateidavo paklaust, kaip jaučiamės ir taip nuoširdžiai džiaugėsi kiekvienu Rugilės gyvybinių funkcijų rodiklių pagerėjimu, kad atrodė džiaugiasi, kaip dėl savo vaiko. Buvo ir griežtesnių sesučių, bet dėkoju ir už tą griežtesnį toną, nes po to supratau, kad jos buvo teisios sakydamos "kodėl jinai guli", "lašelinės nestatysim nes turi pati gert skysčius". Jų dėka neleido mums suglebti, ligai užvaldyti mūsų, suteikė motyvacijos kovoti ir pasipriešinti. Kadangi Rugilei labai sunkiai sekėsi gerti skysčius, sesutės vis savo iniciatyva atnešdavo saldžios juodos arbatos, Rugilei tai labai padėjo.

Močiutė, Danutė Rachlevičienė, kuriai 89 metai tuo pačiu metu gulėjo Santaros klinikų infekciniame korpuse, COVID-19 skyriuje, 255 palatoj. Gulėjo tris savaites. Buvo visko - ir telefono pasikraut nemokėdavo, ir susisiekt negalėjom, nes išsikrovęs buvo. Močiutė nori padėkoti visam personalui už ypatingą švarą ir tvarką, o ypač už žmogiškumą ir dėmesį, kai reikėdavo ir padėt telefoną pakraut, ir šeimai suteikti informaciją telefonu apie jos būklę, nes negalėdavom prisiskambint jai tiesiogiai, ir už kantrybę dėkojame, kai kalbėdama telefonu močiutė netyčia kateterį pakreipdavo ir pradėdavo lašėt per šoną.... Močiutę gydė gydytojas Mindaugas Paulauskas ir gydytojas rezidentas Oleg Aliancevič. Tai jiems labiausiai dėkingi už tai, kad močiutė yra sveika.

Norvyda